Opetusministeri sanoo, että kouluun on edelleen Suomessa turvallista mennä.

Opetusministeri Li Andersson korostaa kriisituen saatavuutta Kuopion kouluiskun jälkimainingeissa. ALL OVER PRESS

Opetusministeri Li Andersson (vas) kertoo keskiviikkoaamuna olevansa edelleen ”syvän järkytyksen vallassa” Kuopion tiistaisen kouluiskun johdosta.

Hän sai ensimmäiset tiedot hyökkäyksestä tiistaina heti puolenpäivän jälkeen ja on ollut sen jälkeen viranomaisten tiiviissä tiedotuksessa tapauksesta.

Andersson painottaa huolestuneille kansalaisille, että eilisen kaltaiset, järkyttävät väkivallanteot ovat ”onneksi hyvin harvinaisia Suomessa”.

– Kouluun on Suomessa turvallista mennä. Ymmärrän toisaalta myös sen, että tällaisen tapauksen jälkeen on tarvetta keskustelulle ja kriisituelle oppilaitoksissa eri puolilla Suomea, Andersson toteaa.

Päättäjät pyrkivät osaltaan varmistamaan tapauksen sujuvan jälkihoidon ja tuen saatavuuden. Ministerin mukaan työtä suomalaisten oppilaitosten turvallisuuden edistämiseksi tehdään jatkuvasti.

– Olemme huolehtineet oppilaitosten omasta varautumisesta: varautumissuunnitelmat pitää olla tehty, ja kaikissa oppilaitoksissa pitää säännöllisesti harjoitella erilaisia uhkatilanteita. Sen lisäksi on aluehallintoviranomaisten koordinoimaa, alueellista turvallisuusyhteistyötä sekä poliisin ja oppilaitosten välistä yhteistyötä, Andersson luettelee.

– Poliisi suhtautuu Suomessa erittäin vakavasti sellaisiin uhkauksiin, jotka kohdistuvat kouluihin.

Opetusministeri välitti osanottonsa iskun uhreille ja heidän omaisilleen jo tiistaina Twitterissä.

– Jokaiselle lapselle ja nuorelle kuuluu oikeus opiskella turvassa, vailla pelkoa väkivallasta, Andersson tviittasi.

Valetviitistä ilmoitus

Anderssonin nimissä oli esillä tiistaina myös toisenlainen tviitti.

Twitterissä ja useilla valeuutissivustoilla levisi kuvankaappaus Kuopion iskua käsittelevästä viestistä, jota väitettiin Anderssonin kirjoittamaksi. Tviitin viittaukset teosta epäillyn taustaan ja vihapuheen välttämiseen herättivät vihaista kommentointia sosiaalisessa mediassa.

Todellisuudessa tviitti oli manipuloitu. Andersson sanoo tämänkin tapauksen ”järkyttäneen melko lailla”.

– Pidän erittäin vakavana disinformaation tietoista levittämistä kriisin hetkellä. Tämä on äärimmäisen vakava asia, joka osoittaa, kuinka herkkiä viestintäkanavamme ovat. Tuollaisessa kriittisessä tilanteessa on äärimmäisen tärkeää, että ihmiset voivat luottaa viranomaisviestintään, Andersson sanoo.

Valetviitistä on ministerin mukaan tehty ilmoitus eteenpäin. Mahdollisia toimenpiteitä harkitaan selvityksen jälkeen.